- Filipai
- <
- 4
- >

4
Qambaŋ keu tosatŋi
1 O wölböt alaurupni, mewö asuhumapköra Kembunöŋ mönö bauköm eŋgiiga böŋ qeba köhöiba kinme. Nöŋön eŋgöra ak niŋgiiga eŋgekŋamgöra kapaŋ kölakzal. Iŋini sösöŋgai ak niŋgiget. Sutŋine nup mealaŋgö ölŋi asuhui kondelgetka Anutunöŋ miaŋgö töwa neŋgimawi, miaŋgöra mönö söŋgöröqök aka söŋgaimakzal.
2 Jitŋememe ambi yahöt Yuodia Sintike, etkön jula aŋgururuk aka maljahot, mewö möral. Miaŋgöra nöŋön uruŋiri kewö kuŋguzal: Iŋiri Kembubuk mohot kinjahot, miaŋgöra mönö urumohot aka malmahot. 3 O neŋakni ölŋi, nupkö könjöŋi mohotŋe bisiba maliri, gi mewöyök kewö qesim gihizal: Ambi yahöt mietkön urumohot akŋahotköra mönö bauköm etkiman. Yetkön nömbuk Ölöwak Buŋa köhöiba sehimapköra bim qeba malohot. Yetkön Klemen aka neŋakurupni tosatŋi yeŋgö qöhöröŋine mohotŋe bim qeba malohot. Tosatŋi yeŋgö qetŋini mi malmal köhöikŋaŋgö buk papianöŋ eu ahöza.
4 Nalö dop mönö Kembubuk kinda söŋgaiba malme. Söŋgaime! keu mi dumŋe kunbuk jizal.
5 Iŋini mönö guŋbönjönjöŋ qakŋe ambazip ak eŋgigetka körekŋan tandökŋini mi mötme. Kembunöŋ lök kamamgö dopdowiza. 6 Yuai kungöra mönö köŋjiliŋ kude möta malmemö, yuai pakpak miaŋgöreŋ qeqesiŋini mönö Anutugöra jigetka mötma. Mewö me mewö asuhumawi, mönö Anutu köuluköba uleta saiwap jiba malme. 7 Anutunöŋ uruluai eŋgizawi, nini miaŋgö könaŋi möt kutubingö osimakzin. Mi mötkutukutunini pakpak oŋgita qainŋi kun akza. Kraist Jisösbuk kingetka Anutunöŋ mönö uruŋini aka keu mötmötŋini sel jöhöba kölközizip mem eŋgiiga malme.
8 O urumeleŋ alaurupni, keuni jim tekömamgö aka qambaŋ keu kewö jizal: Aŋgöjörak keu kude mötmörimemö, yuai pakpak göda qeinga aködamunŋambuk akzawi, uruŋini mönö miaŋgöreŋ jöhöba malme. Keu ölŋi, keu diŋdiŋi aka sarakŋi mia mönö mötmöriba malme. Keu ehöehölöŋi sihimninan mörakzini, miaŋön mönö uruŋini kokolak qeiga kinme. Keu ewebibiŋambuk möpömöpösei ahumawaŋgö dop akzawi, uruŋini mönö miaŋgöreŋ qekötahöba malme. 9 Nöŋgö ahakmemeni eka Buŋa keuni möta uru könömŋine ala buŋa qem aŋgugeri, iŋini mönö mi köl guliba aka memba malme. Mewö malgetka luai Toŋi Anutu yaŋön embuk kinma. Mewö.
Polnöŋ Filipai yeŋgö kalemŋinaŋgöra saiwap jiza.
10 Nöŋön Kembubuk qekötahöba kinda eŋgöra uruölöwak ketaŋi mötzal. Iŋini mutuhök ni köyan köla moneŋ niŋgibingö sihim möta malgetmö, denöwö akingö köna jaruba osiget. Nalö köröpŋi osiba malgetka Kembunöŋ nalö kewöŋe uruŋini mem guliiga amqeba kunbuk bauköm niŋgiget. 11 Silenaŋgö lömbötnöŋ tata osibileŋak, miaŋgöra keu ki qahö jizal. Nöŋgöreŋ yuai ahözawi, nöŋön mönö miambuk uruluainöŋ bönjöŋ malmamgö mötzal. 12 Ni jaram tiba luainöŋ malal aka malmal pomŋi siyoŋsayoŋi qahö mala luainöŋ malal. Miri dop nalö dop uruni bönjöŋ köli malmamgö mötzal. Nem timbireŋ akileŋak me bödi (buörö) tatpileŋak, miaŋgöra mönö uruni qahö memba et al aŋgumakzal. Yuaini keleŋmaleleŋ me boromŋi ahöm niŋgibawak, mi muat. Mönö ölöp bönjöŋ malmam. 13 I me wai kun asuhubawak, Kraistnöŋ mem köhöim niŋgiiga yuai kunŋan kun mönö qahö memba et al niŋgiiga ölöp malmam.
14 Töndup köŋjiliŋni miaŋgö uruŋeyök alabauk aka mem amqem niŋgigetka dop kölök. 15 * 2 Kor 11.9, 16; Apo 17.1Filipai iŋini mewöyök nöŋgö könani möt kömuze. Nöŋön könahiba liliköba Ölöwak Buŋa nup memba embuk Masedonia prowinsnöŋ mala eŋgömosörali, nalö miaŋgöreŋök könahiba mötnarip könagesö tosatŋan ni silegö yuaiŋinan qahö naŋgöm niŋgiget. Nöŋön urugö Buŋa eŋgibiga buŋa qem aŋgugetmö, silegö likepŋi kun qahö meleŋ niŋgiget. Filipai urumeleŋ könagesö iŋini mohotŋan mönö nömbuk jöhöjöhö aka malmalni naŋgögetka naluk moneŋini buŋa qem aŋguba malal.
16 Nöŋön yuaigöra osiba malali, iŋini mi nöŋgöra algetka Tesalonaika sitinöŋ kayök. Indim mohot qahöpmö, indim yahöt silenaŋgö yuaigöra osiali, mi algetka nöŋgöreŋ kayök. 17 Eŋgö inap kalemŋinaŋgöra köpösöŋgöbileŋak, miaŋgöra keu ki qahö ohozal. Anutunöŋ eŋgö alabaukŋinaŋgö likepŋi meleŋ eŋgimakŋawi, nöŋön mönö ölŋi mi eŋgöreŋ sehimapköra mötzal. 18 * Eks 29.18Eŋön nalö kewöŋe yuai algeri, mi buŋa qem aŋguba nöŋgöreŋ yuai pakpak miaŋön mönö dopni oŋgita gwötpuk ahöm niŋgiza. Epafroditus yaŋön eŋgö alabauk kalemŋini memba kaba niŋgiiga möriamnambuk aka maljal. Iŋini naluk kötinŋini algetka yaŋön memba kayöhi, Anutunöŋ miaŋgö sihimŋi möri ölöp dop kölja. Anutunöŋ eŋgö nalukŋini möt aŋgön köli wörönŋi ölöpŋi umköhöwakŋambuk aka yaŋgö jeŋe pukpuköiga söŋgaimakza.
19 Nöŋgö Anutunan töhötmöriam pakpakö Toŋi akza. Yaŋgö köweŋe yuai pakpak mi teteköŋi qahö ahöza. Miaŋgöra iŋini Kraist Jisösbuk qekötahöba kinda yuaigöra osizei, mi pakpak mönö ahöm waŋgizawaŋgö dop eŋgimakŋa. 20 Miaŋgöra Anutu Iwinini mönö nalö dop möpöseimakin. Mewö ahinga Anutugö qetbuŋaŋan nalö teteköŋi qahö sehimakŋa. Keu mi ölŋa.
Yaizökzök teteköŋi
21 Nöŋön yaizökzökni alaurup sarakŋi Kraist Jisösbuk mohot kinjei, körek eŋgöra albi kaza. Neŋakurup nömbuk ki maljei, yeŋön yaizökzökŋini algetka eŋgöreŋ kaza. 22 Anutugöreŋ ambazip sarakŋi tosatŋi pakpak ki maljei, yeŋön yaizökzökŋini algetka eŋgöreŋ kaza. Yeŋgöreŋök tosatŋan sisa kiŋgö jakömbuak mire nup memakzei, yeŋön mönö mewö möta kapaŋ köla jize.
23 Kembu Jisös Kraistkö kalem möriamŋan mönö embuk ahöm öŋgöba uŋaŋini kötuetkömakŋa.

- Filipai
- <
- 4
- >

*4:15: 2 Kor 11.9, 16; Apo 17.1

*4:18: Eks 29.18

© 1992, 2002 BSPNG